Luka 6 | Beibele Inthaneteng | Phetolelo ya Lefase le Lefsa
6 Bjale ka Sabatha e nngwe o be a phatša mašemong a mabele gomme barutiwa ba gagwe ba ekga+ diako tša mabele ba di ja, ba di fogohla ka diatla.+
2 Ba bangwe ba Bafarisei ge ba ba bona, ba re: “Ke ka baka la’ng le dira se se sa dumelelwago ke molao+ ka Sabatha?”+
3 Eupša Jesu ge a ba fetola, a re: “Na ga se la ka la bala se Dafida+ a ilego a se dira ge yena le banna bao ba bego ba na le yena ba be ba swerwe ke tlala?+
4 Kamoo a ilego a tsena ntlong ya Modimo gomme a tšea dinkgwa tša neo+ a di ja, tše dingwe a di nea banna ba ba bego ba na le yena, tšeo molao o sa dumelelego motho gore a di je, ge e se baperisita feela?”+
5 A tšwela pele a re go bona: “Morwa wa motho ke yena Morena wa Sabatha.”+
6 Ka Sabatha e nngwe+ a tsena ka sinagogeng a thoma go ruta. Go be go na le monna moo yo seatla sa gagwe sa le letona se bego se omeletše.+
7 Bamangwalo le Bafarisei bjale ba be ba mo šeditše+ go bona ge e ba a be a tla fodiša ka Sabatha, e le gore ba hwetše tsela ya go mmea molato.+
8 Lega go le bjalo, yena o be a tseba kamoo ba bego ba nagana ka gona,+ ka gona a re go monna yoo wa seatla se se omeletšego: “Tsoga o eme mo gare.” Ke moka a tsoga a ema.+
9 Jesu a re go bona: “Ke a le botšiša ke re: Na go dumeletšwe ke molao go dira botse+ goba bobe, go phološa goba go fediša moya ka Sabatha?”+
10 Ka morago ga go ba lebelela ka moka ga bona, a re go monna yoo: “Otlolla seatla sa gago.” Monna yoo a dira bjalo, seatla sa gagwe sa boela sa ba gabotse.+
11 Eupša ba tlala bogale kudu, ba thoma go boledišana ka seo ba ka se dirago Jesu.+
12 Mehleng yeo a tšwa a ya thabeng gore a yo rapela,+ a fetša bošego ka moka a rapela Modimo.+
13 Eupša ge bo esa a biletša barutiwa ba gagwe go yena gomme a kgetha ba lesomepedi gare ga bona, bao gape a ilego a ba bitša baapostola.+
14 Bona ke Simone yo a ilego a mo rea leina la Petro,+ Andrea ngwanabo, Jakobo, Johane,+ Filipi,+ Baratholomeo,
15 le Mateo, Thomase,+ Jakobo morwa wa Alifeose, Simone yo a bitšwago yo a fišegago,+
16 le Judase morwa wa Jakobo gotee le Judase Isikariote yo a ilego a fetoga moeki.+
17 Ke moka a fologa thabeng le bona a ema lefelong le le ikadilego. Go be go na le lešaba le legolo la barutiwa ba gagwe le lešaba le legolo la batho+ ba tšwago Judea ka moka le Jerusalema le naga yeo e bapilego le lewatle ya Tiro le Sidone, bao ba tlilego go mo kwa le gore ba fodišwe malwetši a bona.+
18 Gaešita le ba ba bego ba tshwenywa ke meoya e mebe ba be ba fodišwa.
19 Lešaba ka moka le be le nyaka go mo kgwatha,+ gobane matla+ a be a etšwa go yena gomme a ba fodiša ka moka.
20 Ke moka a emišetša mahlo a gagwe go barutiwa ba gagwe a re:+
“Go thaba lena badiidi,+ gobane Mmušo wa Modimo ke wa lena.
21 “Go thaba lena bao le swerwego ke tlala+ gona bjale, gobane le tla khorišwa.+
“Go thaba lena bao le llago gona bjale, gobane le tla sega.+
22 “Go thaba lena neng le neng ge batho ba le hloya,+ le neng le neng ge ba le hlaola, ba le goboša gomme ba nyatša+ leina la lena bjalo ka ge eka ke le lebe ka baka la Morwa wa motho.
23 Letšatšing leo thabang le tshelatshele gobane moputso wa lena ke o mogolo legodimong, gobane tšeo ke tšona dilo tše borakgolokhukhu ba bona ba bego ba di dira baporofeta.+
24 “Eupša go madimabe lena bahumi,+ gobane le šetše le hweditše maipshino ka moka ao le bego le tla a hwetša.+
25 “Go madimabe lena bao le khorago gona bjale, gobane le tla swarwa ke tlala.+
“Go madimabe lena bao le segago gona bjale, gobane le tla lla gomme la golola.+
26 “Le ba madimabe neng le neng ge batho ba le bolela gabotse, gobane dilo tše di swanago le tše ke tše borakgolokhukhu ba bona ba di dirilego baporofeta ba maaka.+
27 “Eupša ke re go lena ba le theeditšego: Tšwelang pele le rata manaba a lena,+ le swara gabotse+ bao ba le hloilego,
28 le šegofatša bao ba le rogago, le rapelela bao ba le hlapaolago.+
29 Yo a go phasolago lerameng,+ o mo nee le le lengwe, yo a go tšeelago+ seaparo sa gago sa ka ntle, o se ke wa mo gana le ka sa ka gare.
30 Nea yo mongwe le yo mongwe yo a go kgopelago+ gomme yo a go tšeelago dilo tša gago, o se ke wa nyaka gore di boe.
31 “Le gona, ka mo le nyakago batho ba le dira ka gona, le lena le ba direng ka wona mokgwa woo.+
32 “Ge e ba le rata bao ba le ratago, seo se tla le hola ka’ng? Gobane gaešita le badiradibe ba rata bao ba ba ratago.+
33 Ge e ba le dira botse go bao ba le dirago botse, gona seo se le hola ka’ng? Badiradibe le bona ba dira sona seo.+
34 Le gona, ge e ba le adima*+ bao le holofelago gore le tla hwetša se sengwe go bona, gona seo se tla le hola ka’ng? Gaešita le badiradibe ba adima badiradibe gore ba hwetše se se lekanago.+
35 Ka mo go fapanego, tšwelang pele le rata manaba a lena le go dira botse le go adima,+ le sa holofele go boelwa ke selo, moputso wa lena e tla ba o mogolo, e bile le tla ba barwa ba Yo Godimodimo,+ gobane o bontšha botho+ go ba sa lebogego le ba kgopo.
36 Tšwelang pele le le ba gaugelago, go etša ge Tatago lena le yena e le yo a gaugelago.+
37 “Godimo ga moo, tlogelang go ahlola gomme le lena le ka se ahlolwe+ le gatee, tlogelang go bona motho molato gomme le lena le ka se bonwe molato le gatee. Tšwelang pele le lebalela batho ba bangwe dibe tša bona gomme dibe tša lena di tla lebalelwa.+
38 Tlwaelang go fa gomme batho ba tla le fa.+ Ba tla le tšhelela memenong ya diaparo tša lena kelo e botse, yeo e katetšwego, yeo e hlokgoseditšwego le ya go falala. Gobane kelo yeo le elago ka yona, le lena ba tla le elela ka yona.”+
39 Ke moka a ba a ba botša seswantšho a re: “Na sefofu se ka kgona go hlahla sefofu? Na bobedi bja tšona di ka se wele ka moleteng?+
40 Morutwana ga a fete morutiši wa gagwe, eupša yo mongwe le yo mongwe yo a rutilwego gabotse o tla swana le morutiši wa gagwe.+
41 Ka gona, ke ka baka la’ng o lebelela lehlokwa le le lego ka leihlong la ngwaneno eupša o sa lemoge kota yeo e lego ka leihlong la gago?+
42 O ka botša bjang ngwaneno wa re: ‘Ngwanešo, anke ke ntšhe lehlokwa le le lego ka leihlong la gago,’ mola wena ka noši o sa lebelela kota yeo e lego ka leihlong la gago?+ Wena moikaketši, ntšha pele kota ka leihlong la gago,+ ke moka o tla bona gabotse kamoo o ka ntšhago lehlokwa leo le lego ka leihlong la ngwaneno.+
43 “Gobane ga go na sehlare se sebotse se se enywago dienywa tša go bola, gape ga go na sehlare sa go bola seo se enywago dienywa tše dibotse.+
44 Gobane sehlare se sengwe le se sengwe se tsebja ka dienywa tša sona.+ Ka mohlala, batho ga ba fule mago meetlweng goba ba fula diterebe sehlareng sa meetlwa.+
45 Motho yo a lokilego o tšweletša dilo tše dibotse go tšwa letlotlong le lebotse+ la pelo ya gagwe, eupša motho yo kgopo o tšweletša seo se lego kgopo go tšwa letlotlong la gagwe le lebe, gobane molomo wa gagwe o bolela se se tletšego pelong.+
46 “Ka gona, ke ka baka la’ng le mpitša Morena, Morena, eupša le sa dire dilo tše ke di bolelago?+
47 Yo mongwe le yo mongwe yo a tlago go nna a kwa mantšu a ka gomme a a dira, ke tla le bontšha yo a swanago le yena:+
48 O swana le motho yo a agago ntlo, yo a epilego a iša tlase gomme a thea motheo godimo ga leswika. Ka baka leo, ge meetsefula+ a etla gomme noka e tšhologela ntlong yeo, yona ya se be le matla a lekanego go ka e šišinya, gobane e agilwe gabotse.+
49 Ka lehlakoreng le lengwe, yo a kwago gomme a se dire,+ o swana le motho yo a agilego ntlo mmung e se na motheo. Noka ya tšhologela go yona ke moka ya phušoga gateetee,+ tshenyego ya ntlo yeo ya ba e kgolo.”+
^ Ke gore, go adima ntle le tswalo.